*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 5ης Μαΐου 1986

για τις τροποποιήσεις, όσον αφορά τα γεώμηλα προς κατανάλωση, των μέτρων που έχει λάβει η Δανία για να προστατευθεί από την εισαγωγή corynebacterium sepedonicum

(Το κείμενο στη δανική γλώσσα είναι το μόνο αυθεντικό)

(86/250/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 80/665/ΕΟΚ του Συμβουλίου της 24ης Ιουνίου 1980 περί της καταπολεμήσεως της κορυνοβακτηριώσεως των γεωμήλων (1), και ιδίως το άρθρο 9 παράγρφος 2,

την ανακοίνωση στην οποία προέβη η Δανία στις 15 Νοεμβρίου 1985,

Εκτιμώντας:

ότι η Δανία έχει εφαρμόσει πρόγραμμα για την καταπολέμηση του corynebacterium sepedonicum, φορέα της βακτηριακής σήψης των γεωμήλων που ως γνωστό υπάρχει στη Δανία·

ότι η Δανία έχει εκδώσει στα πλαίσια του προγράμματος αυτού, στις 28 Σεπτεμβρίου 1984, το «Landbrugsministeriets Bekendtgorelse nr. 499 om laeggekartofler» (Διάταγμα αριθ. 499 του Υπουργείου Γεωργίας περί των σπόρων προς σπορά γεωμήλων) και, στις 29 Αυγούστου 1985, το «Landbrugsministeriets Bekendtgorelse nr. 395 om konsumkartofler» (Διάταγμα αριθ. 395 του Υπουργείου Γεωργίας περί των γεωμήλων προς κατανάλωση)·

ότι οι διατάξεις αυτές προβλέπουν, ιδίως, ότι:

- οι σπόροι προς σπορά γεωμήλων προέρχονται από μερίστεμα που δεν έχει προσβληθεί από ασθένεια και

- τα γεώμηλα προς κατανάλωση έχουν παραχθεί από υλικά μετάδοσης που προέρχονται από μερίστεμα που δεν έχει προσβληθεί από ασθένεια·

ότι, σύμφωνα με το Διάταγμα αριθ. 395, τα γεώμηλα προς κατανάλωση δεν πρέπει να παράγονται, ιδίως από την 1η Απριλίου 1986, στη Δανία ούτε -με εξαίρεση τα πρώιμα γεώμηλα ή τα γεώμηλα που προορίζονται για βιομηχανική χρήση- να εισάγονται στη Δανία εκτός αν ανταποκρίνονται στην προαναφερόμενη προϋπόθεση·

ότι η Δανία δικαιολογεί τη λήψη των μέτρων αυτών επειδή πρέπει να εξασφαλιστεί ότι δεν απειλείται η αποτελεσματικότητα του προγράμματος καταπολέμησης από ενδεχόμενη εκ νέου μόλυνση της παραγωγής γεωμήλων με επαφή με γεώμηλα αβέβαιης καταγωγής όσον αφορά τις υγειονομικές προδιαγραφές·

ότι η τεχνική εξέταση των μέτρων που έχει λάβει η Δανία δεν έχει ακόμα ολοκληρωθεί·

ότι, ωστόσο, έχει προβλεφθεί ότι, σύμφωνα με το Διάταγμα αριθ. 395, τα γεώμηλα προς κατανάλωση, που παράγονται στη Δανία ή εισάγονται στη Δανία πριν από την 1η Απριλίου 1986, διατίθενται στην εμπορία εφόσον είναι διαθέσιμα αν και ενδέχεται να μην ανταποκρίνονται στην προαναφερόμενη προϋπόθεση ·

ότι δεν είναι δυνατό να βεβαιωθεί ότι τα γεώμηλα προς κατανάλωση, τα οποία ενδέχεται επιπλέον να μην πληρούν την προϋπόθεση αυτή αλλά να εισάγονται στη Δανία από άλλα κράτη μέλη την 1η Απριλίου 1986 ή μετά την ημερομηνία αυτή και, κατά συνέπεια, να διατίθενται στο εμπόριο στη χώρα αυτή, παρουσιάζουν μεγαλύτερο κίνδυνο ως προς το σημείο αυτό, σε σχέση με τα γεώμηλα που έχουν παραχθεί στη Δανία ή που έχουν εισαχθεί στη Δανία πριν από την 1η Απριλίου 1986·

ότι η Δανία πρέπει να εξασφαλίσει ότι τα γεώμηλα προς κατανάλωση δεν πληρούν την εν λόγω προϋπόθεση είναι δυνατό να εισαχθούν στη Δανία από άλλα κράτη μέλη, εφόσον, και υπό τις ίδιες προϋποθέσεις, τέτοια γεώμηλα δανικής παραγωγής ή γεώμηλα από προηγούμενες εισαγωγές, επιτρέπεται να διατεθούν εκεί στο εμπόριο·

ότι η υποχρέωση αυτή δεν θίγει κάθε άλλη δράση που ενδέχεται να αναληφθεί σαν αποτέλεσμα της τεχνικης εξέτασης των δανικών μέτρων, μόλις ολοκληρωθεί·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Δανία οφείλει να τροποποιήσει το «Landbrugsministeriets Bekendtgorelse nr. 395 om konsumkartofler» του 1985, ώστε να είναι δυνατή η εισαγωγή γεωμήλων προς OEAEdAET C AEλωση από άλλα κράτη μέλη εφόσον, και υπό τις ίδιες προϋποθέσεις, γεώμηλα προς κατανάλωση από άλλες πηγές επιτρέπεται να διατεθούν στο εμπόριο στη Δανία.

Άρθρο 2

Η παρούσα απόφαση απευθύνεται στο Βασίλειο της Δανίας.

Βρυξέλλες, 5 Μαΐου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 180 της 14. 7. 1980, σ. 30.